DECIZIA COMISIEI
din 7 august 2007
privind eligibilitatea cheltuielilor care urmează să fie suportate de anumite state membre în 2007 pentru colectarea și gestionarea datelor necesare pentru conducerea politicii comune în domeniul pescuitului
[notificată cu numărul C(2007) 3737]
(2007/605/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 24 alineatul (1),
întrucât:
(1)
Regulamentul (CE) nr. 861/2006 stabilește condițiile în care statele membre pot beneficia de o contribuție din partea Comunității pentru cheltuielile suportate în cadrul programelor naționale de colectare și gestionare a datelor.
(2)
Programele în cauză vor fi întocmite în conformitate cu Regulamentul (CE) nr. 1543/2000 al Consiliului din 29 iunie 2000 privind instituirea unui cadru comunitar pentru colectarea și gestionarea datelor necesare conducerii politicii comune a pescuitului (2) și cu Regulamentul (CE) nr. 1639/2001 al Comisiei din 25 iulie 2001 de stabilire a programelor comunitare minimal și extins de colectare a datelor în sectorul pescuitului și de stabilire a normelor de aplicare a Regulamentului (CE) nr. 1543/2000 al Consiliului (3),
(3)
Belgia, Danemarca, Germania, Estonia, Grecia, Spania, Franța, Irlanda, Italia, Cipru, Letonia, Lituania, Malta, Țările de Jos, Polonia, Portugalia, Finlanda, Slovenia, Suedia și Regatul Unit și-au prezentat programele naționale pentru anul 2007. Aceste state membre au prezentat, de asemenea, cereri pentru contribuții financiare din partea Comunității.
(4)
Comisia a analizat programele statelor membre și a evaluat eligibilitatea cheltuielilor.
(5)
Decizia 2000/439/CE a Consiliului (4) a fost abrogată prin Regulamentul (CE) nr. 861/2006 al Consiliului. La articolul 16 din acest regulament se stabilește ca măsurile financiare comunitare din domeniul colectării de date de bază nu trebuie să depășească 50 % din costurile suportate de statele membre în realizarea unui program, astfel cum se prevede la articolul 23 alineatul (1) din același regulament [(CE) nr. 861/2006]. La articolul 24 alineatul (3) litera (b) din regulamentul Consiliului se stabilește ca rata contribuției financiare să fie instituită prin deciziile Comisiei. În temeiul articolului 5 din Regulamentul (CE) nr. 1543/2000 se prevede ca deciziile privind cheltuielile suportate de statele membre în contextul colectării de date să respecte ratele de 50 % pentru programul minimal și 35 % pentru programul extins.
(6)
Statele membre în cauză ar trebui să primească o primă tranșă. A doua tranșă ar trebui eliberată în 2008, în urma transmiterii și acceptării de către Comisie a unui raport financiar și a unui raport tehnic de activitate, în care să fie prezentat în detaliu stadiul de realizare a obiectivelor stabilite în perioada întocmirii programelor minimal și extins.
(7)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Prezenta decizie stabilește pentru 2007 suma cheltuielilor eligibile pentru fiecare stat membru și ratele contribuției financiare comunitare pentru colectarea și gestionarea datelor necesare conducerii politicii comune a pescuitului.
Articolul 2
Cheltuielile suportate în vederea colectării și gestionării datelor necesare conducerii politicii comune în domeniul pescuitului, astfel cum sunt stabilite în anexa I, beneficiază de o contribuție financiară din partea Comunității de maximum 50 % din cheltuielile eligibile pentru programul minimal, astfel cum se prevede la articolul 5 din Regulamentul (CE) nr. 1543/2000.
Articolul 3
Cheltuielile suportate în vederea colectării și gestionării datelor necesare conducerii politicii comune în domeniul pescuitului, astfel cum sunt stabilite în anexa II, beneficiază de o contribuție financiară din partea Comunității de maximum 35 % din cheltuielile eligibile pentru programul extins, astfel cum se prevede la articolul 5 din Regulamentul (CE) nr. 1543/2000.
Articolul 4
(1) Comunitatea eliberează prima tranșă de 50 % din contribuția financiară din partea Comunității stabilită în anexele I și II.
(2) O a doua tranșă va fi eliberată în 2008, după primirea și aprobarea unui raport financiar și a unui raport tehnic.
Articolul 5
(1) Cursul de schimb pentru euro utilizat pentru calcularea sumelor eligibile în temeiul prezentei decizii este cursul lunii mai 2006.
(2) Declarațiile de cheltuieli și cererile de avans în monedă națională prezentate de statele membre care nu participă la a treia etapă a uniunii economice și monetare vor fi convertite în euro la cursul lunii în care aceste declarații și cereri sunt primite de către Comisie.
Articolul 6
Prezenta decizie se adresează statelor membre.
Adoptată la Bruxelles, 7 august 2007.